Renée Toft Simonsen

Renée Toft Simonsen (født 12. maj 1965 i Randers) er en dansk forfatter, psykolog, instruktør og tidligere fotomodel.

Opvækst 
Simonsen blev født i Randers. Senere flyttede hun til Aarhus, hvor hun arbejdede som kassedame i et supermarked, før hendes modelpotentiale blev opdaget.

Karriere

Fotomodel 
I 1981 fangede hun moderedaktør Birte Strandgaards interesse, og Strandgaard overtalte fotograf Leif Nygaard til at tage nogle billeder. Simonsen deltog efterfølgende i Ekstra Bladets konkurrence "Face of the 80's" og fik 2. pladsen.

I juli 1981 optrådte hun på forsiden af det danske blad Fotokino.

I 1982 vandt hun Ekstra Bladets konkurrence og blev udvalgt til at repræsentere Danmark ved Supermodel of the World-konkurrencen, som hun vandt i august 1982. I december 1982 optrådte hun i den amerikanske udgave af Vogue.

I 1983 var Simonsen på forsiden af Roxy Musics Atlantic Years album. Simonsen blev en af de hurtigste opstigende stjerner i den internationale modelverden og blev vist på forsiderne af mange internationale modemagasiner. I 1983 var hun coverpige for det tyske Vogue i marts, april og september.

Derpå var hun i mange år fotomodel i New York, inden hun drog hjem til Århus og gav sig til at studere psykologi.

Psykolog og forfatter 
Hun blev cand.psych i 2002 og blev tilbudt et forskningsstipendium, men gik i stedet i gang med en forfatterkarriere.

Simonsen har skrevet børnebogsserien om Karla, startende med Karlas kabale fra 2003. For denne bog modtog hun Bog- og Papirbranchens børnebogspris. Bogen er også filmatiseret i 2007. I samme serie skrev hun "Karla og Katrine" i 2004, "Karlas Svære Valg" i 2005, "Karla og Jonas" i 2006 og sidst i 2010 udkom "Karlas superstjerne."

Siden har hun skrevet flere børnebøger og senere også bøger for voksne.

I oktober 2009 blev Renée medstifter og direktør på delebarn.dk, som er et website for fraskilte forældre.

I 2014 udgav Simonsen selvbiografien "At finde hjem" hvor hun i samarbejde med Andreas Fugl Thøgersen fortæller om sit liv som den mest eftertragtede model i 80'erne, og hvorfor hun efter mange hårde år i branchen valgte at rejse hjem til Danmark og blive forfatter samt psykolog.

Privatliv 
Simonsen har været forlovet med John Taylor fra den engelske popgruppe Duran Duran.

Simonsen er gift med sangeren Thomas Helmig. Parret har boet sammen siden 1997 og blev gift i 2000. Sammen har parret sønnen Hugo Helmig.

Simonsen er desuden mor til to børn, datteren Ulrikke og sønnen Jens Kristian, fra sit tidligere forhold med Kristian Sandvad.

Bibliografi 
 Karlas kabale (børnebog, 2003)
 Karla og Katrine (børnebog, 2004)
 Anthony Greenwood og den amerikanske præsident (børnebog, 2005)
 Karlas svære valg (børnebog, 2005)
 Karla og Jonas (børnebog, 2006)
 Den sejeste (børnebog, 2006)
 Lillebror & kysse-kvælerslangen (børnebog, 2006)
 Lillebror & Silver (børnebog, 2006)
 Karlas venindebog (2006)
 Anthony Greenwood og gidslet i Afrika (børnebog, 2007)
 Tirsdag formiddag (roman, 2007)
 Kære dagbog (2007)
 Wilbur, en møgunge (børnebog, 2007)
 Karla superstjerne (børnebog, 2010)
 Dømt til frihed (ungdomsbog, 2010)
 Karlas kamp (børnebog, 2011)
 At finde hjem (selvbiografi, 2014)
 Jeg er f*cking hot (2018)
 Børnene fra Sølvgade (børnebog, 2019)
 Børnene fra Sølvgade tager kampen op (børnebog, 2020)

Referencer

Eksterne henvisninger 
 

Personer fra Randers
Psykologer fra Danmark
Romanforfattere fra Danmark
Fotomodeller fra Danmark
Børnebogsforfattere fra Danmark
Dansksprogede forfattere fra Danmark
Personer i Kraks Blå Bog
Danskere i 1900-tallet
Danskere i 2000-tallet
Modtagere af BMF's børnebogspris